Toshkentdagi OTMlarga kirish imtihonlaridan fotoreportaj

Avval xabar berganimizdek, 29-iyul kuni respublikaning barcha hududlarida oliy ta'lim muassasalarining bakalavriat yo‘nalishiga o‘qishga kirish uchun test sinovlari boshlangan edi. 16 kun davom etadigan test sinovlari o‘tkazilishi uchun 66 ta bino tayyorlangan, ularning eng kattasi bir vaqtning o‘zida 1710 abituriyentni qabul qiladi. “Daryo” muxbiri bugun “O‘zekspomarkaz” binolarida o‘tkazilayotgan sinovlar jarayonidan fotolavhalar tayyorladi.
Test sinovlari har kuni 2 smenada: ertalab soat 08:00 hamda tushdan keyin 15:00 dan boshlab o‘tkazilmoqda. Shunga muvofiq, OAV vakillari ham 2 mahal, ertalab 10:00 dan 10:20 gacha, tushdan so‘ng soat 17:00 dan 17:20 gacha imtihon jarayonlari o‘tkazilayotgan auditoriyalardan materiallar tayyorlashiga ruxsat etilgan.
Axborot texnologiyalari va kommunikatsiyalarini rivojlantirish vazirligi IIV bilan hamkorlikda binolar uchun 1155 dan ortiq videokuzatuv kamerasi, 120 dona mobil aloqalarini to‘suvchi qurilma, abituriyentlar sonidan kelib chiqqan holda metalloramalar, barmoq izi asosida tanish vositalari o‘rnatdi.
Test sinovlari o‘tkaziladigan binolarga zaxira elektr tarmoqlari ulangan. Binolarning manzillari va joylashuvini Davlat test markazi saytida to‘liq ko‘rish mumkin.